Teŭdo

**Teŭdo** aŭ hispane:**Teudis** estis reĝo de la visigotoj en Hispanio de 531 ĝis 548.

## Biografio
Tiel kiel ostrogoto, li estis la glavisto de Teodoriko la Granda, kiu sendis lin por regi la visigotan regnon dum la neplenĝeco de Amalariko, filo de la reĝo Alariko la 2-a kaj Teodegota (476-503), filino de la reĝo Teodoriko.

Laŭ Prokopio el Cezareo, dum sia guberniestreco Teŭdo edziĝis kun hispana virino, kiu "apartenis al la domo de unu el la riĉaj loĝantoj de tiu lando, kaj ne nur posedis grandan riĉecon, sed ankaŭ grandan bienon en Hispanio." Kun ĉi tiu riĉeco li povis kunvenigi privatan armeon de du mil viroj, efike igante lin sendependa de la aŭtoritato de Teodoriko.

Teodoriko entreprenis nenian agon kontraŭ Teŭdo. Unu kialo estis, ke fari tion donus al la Frankoj, kiuj mortigis la visigotan reĝon Alariko en la Batalo de Vujeo (507), pretekston por reveni al la batalkampo. Alia kialo estis, ke Teŭdo nepre obeis la ordonojn de sia reĝo, kaj neniam forgesis sendi la ĉiujaran tributon.

Post la murdo de Amalariko, la lasta el la Baltinga dinastio, Teŭdo estis elektita reĝo. La aŭstra historiisto Herwig Wolfram kredas, ke unu faktoro, kiu kondukis al la elekto de Teŭdo, estis la subteno de aliaj ostrogotoj, kiuj akompanis lin dum lia migrado okcidenten. Dum la brita historiisto pri Mezepoko Peter Heather proponas duan faktoron, notante, ke du el la italaj parencoj de Teŭdo — Ildebado (502-541) kaj Totila — fariĝis reĝoj de la ostrogotoj post la falo de la Domo de Teodoriko en la Gotikaj Militoj, aldonante, ke ili verŝajne reprezentis "aparte potencan ne-reĝan klanon".
eta|maldekstre|250ra|Portreto de Teŭdo, visigota reĝo.

En 541, Teŭdo devis alfronti la Frankojn sub Klotaro la 1-a kaj Ĉildeberto la 1-a, kiuj penetris ĝis Zaragozo, kiun ili sieĝis dum kvardek naŭ tagoj, sed, laŭ Gregorio de Turo, la Frankoj ĉesigis sian sieĝon kiam ili eksciis, ke la urbo estis protektita de la relivaĵoj de Sankta Vincento de Zaragozo.

La ĉeffontoj malkonsentas pri la rezulto de ĉi tiu franka invado. Ekzemple, Izidoro de Sevilo skribas, ke la estonta reĝo Teŭdigiselo, kiu tiam estis generalo de Teŭdo, mortigis ĉiujn invadintojn escepte de grupo, kiu subaĉetis lin por permesi al ili eskapi, dum Gregorio de Turo asertas, ke "ili sukcesis konkeri grandan parton de Hispanio kaj revenis al Gaŭlio kun grandega rabaĵo." La primezepoka historiisto Roger Collins observas, ke ĉi tio estis la unua visigota venko sur iliaj frankaj rivaloj - atingo, kiu sendube aldonis al la prestiĝo de Teŭdo.

Frue de sia regado, Teŭdo (533) ricevis delegacion de la vandala reĝo Ĝelimero (480-553), kiu petis helpon kontraŭ la tuja bizanca atako. Teŭdo akceptis ilin afable, okazigante bankedon honore al ili, ĉe kiu li demandis al ili, kiel estas la aferoj en la hejmo. La senditoj vojaĝis malrapide al Hispanio kaj ne havis kontakton kun la eventoj en Kartago. Dume, komerca ŝipo, kiu forlasis Kartagon la saman tagon, kiam la urbo falis en la manojn de la bizancanoj, renkontis favorajn ventojn kaj atingis Hispanion unue kun la novaĵoj, kiujn Teŭdo jam sciis, kiam la vandalaj senditoj alvenis.

Do, kiam ili proponis aliancon kontraŭ la bizancanoj, Teŭdo rifuzis. Anstataŭe, li diris al ili iri al la marbordo, "Ĉar de tie vi certe ekscios pri la aferoj hejme." Konfuzitaj pri ĉi tiu respondo, la senditoj fine sekvis lian konsilon kaj revenis al Kartago, kie ili estis kaptitaj de la venkaj bizancanoj. Roger Collins sugestas, ke Teŭdo ekspluatis la malvenkon de la vandaloj okupante parton de Nordafriko unue antaŭ ol Hispanio.

Ĉi tio klarigus kial en 542 la visigotoj malsukcese provis defendi Ceŭton, kiam la bizancanoj sieĝis lin surtere kaj surmare. Laŭ Izidoro de Sevilo, la invadanta armeo rifuzis batali dum la sabato, kaj kiam la bizancanoj eksciis pri tio, ili atakis la visigotojn kaj lasis neniun vivanton.

Malgraŭ ke Teŭdo estis ariana kristano, Izidoro de Sevilo laŭdis lin, ĉar li ne nur toleris la praktikojn de la indiĝenaj romkatolikaj civitanoj, sed ankaŭ permesis al iliaj episkopoj renkontiĝi en Toledo por aranĝi "tiujn aferojn, kiuj estis necesaj por la instruado de la Eklezio."

Collins notas, ke "el la malmultaj provincaj koncilioj, kiuj laŭdire okazis en Hispanio antaŭ 589, preskaŭ duono okazis dum lia (Teŭda) regado: tiu en Barcelono en 540, alia en Lerido en 546 kaj plian en Valencio ankaŭ en 546." Dum lia regado, plia kodigo de la gotika juro estis efektivigita kaj promulgita en novembro 546, kiu citis multajn romiajn aŭtoritatojn kun la celo reguligi la pagojn faritajn al la juĝistoj pro justeco-plenumo.

En 548, Teŭdo estis murdita en sia palaco de viro, kiu ŝajnigis frenezon por alproksimiĝi sufiĉe por doni la mortigan baton. Laŭ Izidoro de Sevilo, dum li sangis, Teŭdo vokis, ke neniu mortigu lian murdinton, "dirante, ke li ricevis rekompencon, kiu konformas al siaj propraj meritoj, ĉar li mem ankaŭ kiel privata civitano estis mortiginta sian gvidanton."

Laŭ historiisto Herwig Wolfram, la motivo por ĉi tiu murdo eble estis "sangovenĝo", kiu notas, ke el proksimume kvardek reĝoj kaj kontraŭreĝoj komencantaj ekde Alariko la 1-a, eĉ ne duono mortis per natura morto.

## Referencoj 
Kategorio:Naskiĝintoj en 480
Kategorio:Mortintoj en 548
Kategorio:Naskiĝintoj en la 5-a jarcento
Kategorio:Mortintoj en la 6-a jarcento
Kategorio:Naskiĝintoj en Hispanio
Kategorio:Mortintoj en Sevilo
Kategorio:Visigotoj